DA Den Europæiske Unions Tidende CE 84/675

(2004/C 84 E/0762)

SKRIFTLIG FORESPØRGSEL P-0809/04

af Ian Hudghton (Verts/ALE) til Kommissionen

(8. marts 2004)

Om: Radiomaster på jorden (TETRA)

I Kommissionens gennemførelsesberetning om Rådets henstilling 1999/519/EF (1) om begrænsning af befolkningens eksponering for elektromagnetiske felter (0 Hz-300 GHz) hedder det i punkt 8.3, at »de seneste resultater i det ekstremt lave frekvensområde … bør evalueres«. Der står endvidere, at Kommissionen vil revidere sine henstillinger »under hensyntagen til de seneste videnskabelige data og anbefalinger«.

TETRA er ved at blive indført i Det Forenede Kongerige til brug for politiet og nødtjenesterne. Det opererer med ultrahøj frekvens (395Mhz) impulser på ca. 17,6 Hz, en frekvens, som det er påvist forårsager skade på nerve- og immunsystemer i mennesker. Den britiske uafhængige ekspergruppe om mobiltelefoner udtalte i den undersøgelse, den af regeringen havde fået til opgave at udarbejde, den såkaldte Stewart-rapport, at modulation omkring frekvensen 16Hz »bør undgås« på grund af eventuelle sundhedsmæssige indvirkninger.

På trods heraf er der ved at blive rejst 3000 maste rundt omkring i Det Forenede Kongerige, 700 i min valgkreds Skotland, og der er voksende bekymring i befolkningen over, at systemet aldrig er blevet ordentlig evalueret, for så vidt angår de sundhedsmæssige indvirkninger. I mellemtiden er der allerede beretninger om, at der blandt de politiansatte, der bruger systemet, er opstået symptomer, der ses i forbindelse med stråleniveauer fra mobilkommunikationsformer, for eksempel søvnforstyrrelser, migræne osv.

Bestemmelserne om befolkningens eksponering for elektromagnetiske felter blev fastlagt før indførelsen af TETRA. På baggrund af Kommissionens egen beretning om gennemførelsen af Rådets henstilling 1999/519/EF, vil den da være enig i, at der af hensyn til folkesundheden bør fastlægges et moratotium for yderligere udvikling af dette system, indtil der er foretaget en ordentlig evaluering af sundhedsrisiciene.

Svar afgivet på Kommissionens vegne af David Byrne

(7. april 2004)

Den 12. juli 1999 vedtog Rådet henstilling 1999/519/EF om begrænsning af befolkningens eksponering for elektromagnetiske felter i frekvensområdet fra 0 Hertz (Hz) til 300 Gigahertz (GHz). Denne henstilling omfatter også de frekvenser, der nævnes af det ærede medlem. Den Videnskabelige Komité for Toksicitet, Økotoksicitet og Miljø bekræftede den 30. november 2001, at »de yderligere oplysninger, der i de senere år er fremlagt om de kræftfremkaldende og andre ikke-termiske virkninger af radiofrekvenser og mikrobølgefrekvenser, ikke begrunder en revision af de grænseværdier, Kommissionen har fastlagt«. Dette synspunkt vandt generel støtte på en konference om mobil kommunikation i januar 2004 (2) og støttes endvidere af forskellige ekspertrapporter af nyere dato udarbejdet i nogle af medlemsstaterne.

En beretning om gennemførelsen af Rådets henstilling blev offentliggjort i marts 2003 med fokus på de foranstaltninger, der er iværksat i medlemsstaterne. I afsnit 8.3 i denne rapport hedder det, at de seneste resultater i det ekstremt lave frekvensområde bør evalueres yderligere. Det vedrører navnlig ekstremt lavfrekvente (ELF) magnetiske felter ved netfrekvenser (50/60 Hz) fra højspændingsledninger.

Verdenssundhedsorganisationen (WHO) gennemfører i øjeblikket en omfattende vurdering af elektromagnetiske felter på både det lavfrekvente område og på radiofrekvensområdet. Kommissionen følger nøje dette projekt. Det må forventes, at resultatet af dette arbejde vil kunne bidrage væsentligt til at afgøre, hvilke yderligere foranstaltninger der eventuelt skal iværksættes.

Der er gennemført og gennemføres stadig betydelig forskning med henblik på at undersøge de eventuelle langsigtede helbredsvirkninger af eksponeringen for elektromagnetiske felter. Kommissionen følger nøje alle nye videnskabelige resultater på området med henblik på om nødvendigt at reagere over for eventuel ny videnskabelig dokumentation, som hidtil ikke har været taget i betragtning. Når de projekter, som Fællesskabet har støttet under det femte rammeprogram for forskning, er gennemført (2004-2006), forventes de i høj grad at kunne medvirke til at løse problemet med manglende viden, og de vil kunne bidrage til WHO's relaterede aktiviteter.

Den nye koordinerende aktion om elektromagnetiske felter (EMF-NET) under det sjette rammeprogram, som har til formål at forbedre koordineringen af resultaterne af forskningen inden for de biologiske virkninger af elektromagnetiske felter, er endvidere netop indledt (2004-2008). Netværket omfatter alle koordinatorer af aktive EU-støttede projekter (femte rammeprogram) og af større forskningsprojekter på nationalt plan (Tyskland, Grækenland, Frankrig, Italien, Finland, Det Forenede Kongerige og Ungarn). Det samarbejder endvidere med andre internationale aktiviteter, f.eks. COST 281 Action, WHO's EMF-aktiviteter, industri- og producentsammenslutninger, lovgivende organer, videnskabelige sammenslutninger og fagforeninger. Dette netværk skal bl.a. gennemgå alle europæiske og nationale EMF-undersøgelser og bidrage til, at sundheds- og miljømyndigheder, forbrugerorganisationer og enkeltpersoner på kvalificeret grundlag kan træffe beslutninger om regulering og risikovarsling.

(1) EFT L 199 af 30.7.1999, s. 59.

(2) http://europa.eu.int/comm/enterprise/rtte/emfworkshop/index.htm.